A s’amante capricciosa

I.
Hapo pius penadu che godidu
dae cando su coro t’est sighinde,
e sa zente mi crêt chi so godinde
e de bona fortuna favoridu.

Viv’inveces che poveru sididu
chi bidet s’abba in su sonnu currinde,
e tando solu cun gustu est bivinde,
ma sas penas las suffrit a ischidu.

Deo puru in sas mias fantasias
penso e cunfido chi tue mi amas,
ma tottu est vanu su fantasticare.

Giughes duas naturas costoias:
cun d’una paret chi m’alluas bramas,
cun s’attera mi faghes disperare.

II.
A narrer tuo, no nd’indovin’una
e cando creo d’haer inzertadu
hapo pius de prima isbagliadu
e cand’inzerto est pro mala fortuna.

De tant’in tantu ti enit sa luna
e deo vivo disorientadu
chei cuddu chi mela hat piantadu
e a campu li essit una pruna.

Cando ti do regione non la cheres
e guai si naro chi no nd’hasa
ca tando est tottu tua sa regione.

E tando naro: «Oh coro, no nd’isperes
oras serenas né oe né crasa
ca sa femmina est sa tentazione».